Boek: Die skandalige susters Smit - Maroela Media
Sara Sloot-Smit is 'n baie gelukkige meisie. Sy woon in 'n luukse huis in 'n welvarende buurt, gaan na 'n spogskool en het ouers wat baie belangrike werk doen. Maar hulle het min tyd vir hulle dogter. Toe hulle aankondig dat hulle 'n maand lank oorsee gaan, is dit vanselfsprekend dat Sara nie saamgaan nie.
Sy moet by haar drie tannies, haar pa se susters, in die stad gaan bly: "O, die skandalige susters Smit. Wie het nog nié van daai drie gehoor nie? 'n Feeks en 'n flerrie en 'n rissiepit; geen ander tannies was nog ooit so goor nie!"
Haar pa dink sy susters ken nie hul plek nie. Suzie giggel en maak grappies; geen sprake van waardigheid by haar nie. Silvie is konstant met 'n nuwe kêrel of twee, en Sofia is wel suksesvol, maar sy's kwaai en gemeen en veels te luidrugtig. Sal Sara ooit die vakansie oorleef?
Die boek is perfek vir kinders tussen 10 en 12.
Adeline Radloff het in haar jeugjare deur meer as 25 lande gereis. Sy het darem ook 'n regsgraad en 'n MA-graad in Engelse letterkunde verwerf. Sy het al gewerk as 'n rolprent-operateur, 'n skoonheidsdeskundige, 'n regshulp-assistent, 'n kelner, 'n parfuumverkoper, 'n kroegmeisie, 'n vryskut joernalis, 'n ontbytkok, 'n kandidaat-prokureur, 'n taalspesialis, 'n huisvrou, 'n barista, 'n EFL-onderwyser, en 'n akademiese ontwikkelingstutor.
Dit was met 'n sekere sin van verligting dat sy uiteindelik haar plek in die lewe gevind het as skrywer, onderwyser en ma.
In 2009 het sy die Sanlam Prys vir Jeuglektuur gewen vir haar debuutroman, Sidekick. In 2012 is haar tweede boek, Een Stad, Drie Rooikoppe, Sewe Dae, wat sy saam met haar suster, Lili Radloff geskryf het, gepubliseer.
Sy bly in Kaapstad saam met haar man en twee dogters.
Alex van Houwelingen is 'n vryskutillustreerder van Pretoria. Op laerskool het hy prente van sokkerspelers vir maats en spotprente op aanvraag van onderwysers geteken. In sy hoërskooljare het hy begin kunsklasse gee vir jonger kinders en het tot sowat 40 studente op 'n keer gehad. Hy verwerf in 2006 'n graad in Inligtingsontwerp aan die Universiteit van Pretoria. Sedertdien illustreer hy vryskut en skryf ook graag vir kinders. Hy sê: "Ek weet nie eintlik wat's die verskil tussen werk en vrye tyd nie, want ek teken heeltyd".